
 PËR DISA SHTESA E NDRYSHIME NË VENDIMIN NR. 555, DATË 11.8.2011 TË KËSHILLIT TË MINISTRAVE “PËR MIRATIMIN E STRUKTURËS DHE TË NIVELEVE TË PAGAVE TË PUNONJËSVE ME ARSIM TË LARTË NË SISTEMIN E MINISTRISË SË SHËNDETËSISË DHE SPITALIN USHTARAK QENDROR UNIVERSITAR, NË SISTEMIN E MINISTRISË SË MBROJTJES, TË PUNONJËSVE TË INFERMIERISTIKËS NË SISTEMIN E MINISTRISË SË SHËNDETËSISË E MINISTRISË SË MBROJTJES, SI DHE PËR TRAJTIMIN E MJEKËVE NË STRUKTURAT E FORCAVE TË ARMATOSURA” 

Në mbështetje të nenit 100 të Kushtetutës, të neneve 18 e 29 të ligjit nr. 8549, datë 11.11.1999 “Statusi i nëpunësit civil”, të nenit 12 të ligjit nr. 10 138, datë 11.5.2009 “Për shëndetin publik”, të pikës 2 të nenit 4 të ligjit nr. 10 405, datë 24.3.2011 “Për kompetencat për caktimin e pagave dhe të shpërblimeve”, dhe të ligjit nr. 10 487, datë 5.12. 2011 “Për buxhetin e vitit 2012”, me propozimin e Ministrit të Brendshëm dhe Ministrit të Financave, Këshilli i Ministrave

VENDOSI:

1. Në vendimin nr. 555, datë 11.8.2011 të Këshillit të Ministrave bëhen këto shtesa e ndryshime: 
a) Lidhja nr. 1 (kreu 1, 2, 3, 4, 5, 6, 7, 8 dhe 9) dhe lidhja nr. 2 (kreu 1, 2, 3, 4, 5, 6 dhe 7), të përmendura në pikën 2 të vendimit, zëvendësohen me lidhjet me të njëjtin numër dhe emërtim, që i bashkëlidhen këtij vendimi dhe janë pjesë përbërëse të tij.
 b) Në shkronjën “a” të pikës 3, vlera “ … 13 000 lekë në muaj…” bëhet “… 14 000 lekë në muaj…”. 
c) Lidhja nr. 3 e përmendur në shkronjën “b” të pikës 3, zëvendësohet me lidhjen me të njëjtin numër dhe emërtim, që i bashkëlidhet këtij vendimi dhe është pjesë përbërëse e tij. 
ç) Shkronja “b” e pikës 12/2, ndryshohet, si më poshtë vijon: 
“ b) Për shërbimin e urgjencës së rrethit, që është organizuar dhe funksionon si i tillë, për kohën që kryejnë shërbimin e urgjencës, u jepet një shtesë, si më poshtë vijon: 
Në ditë të zakonshme 	të shtuna 	të diela 	dhe festa: 
- për sistemin 24 orë 	1700 lekë 	2100 lekë 	2500 lekë; 
- për sistemin 16 orë 	1400 lekë 	1700 lekë 	2200 lekë; 
- për sistemin 12 orë 	1100 lekë 	1400 lekë 	1700 lekë.”.

d) Lidhja nr. 4, e përmendur në pikën 13, zëvendësohet me lidhjen me të njëjtin numër dhe emërtim që i bashkëlidhet këtij vendimi dhe është pjesë përbërëse e tij. 
dh) Pas pikës 16 shtohet pika 16/1, me këtë përmbajtje: 
“16/1. Pagat e punonjësve mbështetës të institucioneve që bëjnë pjesë në fushën e veprimit të këtij vendimi, përcaktohen në bazë të vendimit përkatës të Këshillit të Ministrave “Për pagat e punonjësve mbështetës të institucioneve buxhetore.”. 
2. Efektet financiare që rrjedhin nga zbatimi i këtij vendimi të përballohen nga fondet e miratuara në buxhetin e shtetit për rritjen e pagave të punonjësve buxhetorë, për vitin 2012. 
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 15 korrik 2012. 

